Ramaphosa verbind SA tot steenkoolooreenkomsPres. Cyril Ramaphosa. (Foto: Kopano Tlape/GCIS) President Cyril Ramaphosa het Donderdag aangedui dat Suid-Afrika hom nou tot ŉ steenkoolooreenkoms verbind wat met verskeie lande by die COP26-klimaatberaad in Glasgow aangegaan is. Maroela Media het Woensdag berig dat Frankryk, Duitsland, Engeland, die VSA en die Europese Unie onderneem het om minstens R130 miljard asook tegniese steun aan Suid-Afrika te gee om die land te help oorskakel na ŉ laekoolstof-ekonomie. “Daar is geen twyfel meer dat klimaatsverandering ’n kritieke en dringende bedreiging vir die mensdom inhou nie. “Dit sal vernietigende gevolge vir ons ekonomieë en samelewings hê as ons nie nou optree nie. Gewaagde optrede moet by die versnelde dekarbonisering van ons energiestelsels begin,” het Ramaphosa in ŉ nuusbrief gesê. Dít, sê Ramaphosa, behels die benutting van nuwe tegnologieë om Suid-Afrika se afhanklikheid van hoëvrystelling-fossielbrandstowwe te verminder. “Dit vereis dat ons na meer volhoubare en kostedoeltreffende energiebronne beweeg.” Ramaphosa het vroeër vanjaar gesê die land het ŉ “billike en regverdige oorgang” na ŉ laekoolstof-ekonomie nodig, wat onder andere werknemers wat deur sodanige oorgang geraak word, sal bevoordeel. “Vir baie ontwikkelende ekonomieë vereis dit massiewe beleggings in alternatiewe energiebronne en ander infrastruktuur. “Dit vereis aansienlike ondersteuning vir werkers en gemeenskappe regdeur die steenkoolwaardeketting wat hul werk sowel as hul lewensbestaan ​​kan verloor.” Ramaphosa sê ŉ regverdige oorgang vereis finansiering en ondersteuning van ryker nasies om laeinkomste- en middelinkomstelande in staat te stel om indiensneming te beskerm en ontwikkeling te bevorder. “In Suid-Afrika het ons ons verbind tot ambisieuse vermindering van koolstofvrystelling. “Om hierdie teikens te bereik, sal die transformasie van ons energiestelsel teen ongekende spoed en skaal vereis.” Dit sluit die demontering en vernuwing van steenkoolkragstasies in, asook die uitrol van hernubare energie. “Ons vermoë om dit te doen sal egter bepaal word deur die mate van ondersteuning wat ons van ontwikkelde ekonomieë ontvang.”